Il-ftaħir ta' Robert Arrigo bl-iskema sigrieta taċ-ċedoli kompla l-Ħadd filgħodu. Meta kien qed jindirizza l-Kunsill Ġenerali tal-Partit Nazzjonalista, il-Viċi-Kap Nazzjonalista ddedika kważi d-diskors kollu għal din l-iskema ta' self sigriet. Arrigo reġa ftaħar li ffirma mal-100 ċedola fl-aħħar ġimgħat, filwaqt li ddikjara li ċ-ċedoli m'humiex fl-interess pubbliku. "Iċ-ċedoli m'għandhomx ikunu ta' interess pubbliku" L-iskema sigrieta taċ-ċedoli hija waħda li qed tiffinanzja d-dejn kbir li għandu bħalissa l-partit tal-maduma. Skema li bdiet fl-2016 u li l-ismijiet ta' min ta ċ-ċedoli baqgħu mhux ippubblikati. B'Arrigo għal darba oħra jiftaħar li l-iskema tgħaddi baxx baxx mil-liġi tal-finanzjament tal-Partiti. "Dawn iċ-ċedoli huma mhux qegħdin fil-liġi tal-finanzjament tal-partiti" Biex jiġġustifika d-dejn kbir li għamel il-Partit f'tal-Pietà għal snin twal, b'mod speċjali l-Media tal-Partit, Arrigo reġa fetħilha u attakka t-tmexxija preċedenti mmexxija minn Simon Busuttil. "Tliet snin ilu sibnihom kienu qed jitilfu 1.3 million fis-sena, sussidjati bil-flus tal-Partit Nazzjonalista." Minbarra ċ-ċedoli, il-Partit Nazzjonalista beda' jbigħ bottijiet tal-kafè, nofs tużżana bajd, laned tat-tonn taż-żejt u tal-kunserva u ħobża mqatta' fl-iskema tax-xirjiet. Inizjattivi li Arrigo deher jagħmel referenza għalihom meta ddikjara li l-Partit se jibda jagħmel il-profitti.